“นายกฯ” เผยที่ประชุม ครม. ไร้ถกแผนฟื้นฟู “การบินไทย” ชี้ยังต้องพิจารณาให้รอบคอบ!
"พล.อ.ประยุทธ์ จันทร์โอชา" นายกรัฐมนตรี เผยแผนฟื้นฟู "การบินไทย" ยังไม่เข้าครม.วันนี้ ชี้ต้องพิจารณาให้รอบคอบ พร้อมฟังเสียงทุกฝ่าย
"พล.อ.ประยุทธ์ จันทร์โอชา" นายกรัฐมนตรี เผยแผนฟื้นฟู "การบินไทย" ยังไม่เข้าครม.วันนี้ ชี้ต้องพิจารณาให้รอบคอบ พร้อมฟังเสียงทุกฝ่าย
12 พ.ค. 2563

พล.อ.ประยุทธ์ จันทร์โอชา นายกรัฐมนตรีและรมว.กลาโหม กล่าวภายหลังการประชุมคณะรัฐมนตรี (ครม.) ถึงแผนฟื้นฟู บริษัท การบินไทย จำกัด (มหาชน)​ หรือ THAI ว่า ยังไม่ได้นำเข้าสู่การพิจารณาของที่ประชุมครม.วันนี้ (12 พ.ค.63)​ เพราะยังอยู่ในขั้นตอนการพิจารณา เนื่องจากเกี่ยวกับกฎหมายหลายฉบับ
ทั้งนี้ การบินไทยจะต้องเข้าสู่แผนการฟื้นฟูที่มีประสิทธิผล โดยคณะกรรมการนโยบายรัฐวิสาหกิจ (คนร.) ได้นำเสนอแผนฯให้กับกระทรวงคมนาคมแล้ว แต่ยังต้องดำเนินการอีกหลายขั้นตอน ต้องพิจารณาอย่างครบถ้วนสมบูรณ์ ก่อนจะส่งให้ ครม.พิจารณาได้
พล.อ.ประยุทธ์ ย้ำว่า เรื่องนี้จำเป็นต้องแก้ไข ไม่เช่นนั้นพนักงานในองค์กร 2 หมื่นกว่าคนจะเดือดร้อนกันหมด พร้อมยืนยันว่าตนเองไม่เคยขัดแย้งกับใครหรือมีผลประโยชน์อะไรในการบินไทย
ในส่วนเรื่องการค้ำประกันการกู้นั้น พล.อ.ประยุทธ์ ระบุว่า ยังไม่พูดถึง เพราะต้องขอฟังเสียงประชาชน รวมถึงบุคลากรในองค์กรด้วย ซึ่งตนพร้อมรับฟังความเห็นจากทุกฝ่าย